Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Д. и Ј. од Гостивар, поднесена против Општина Гостивар, на 03.03.2023 година го донесе следното

**Р Е Ш Е Н И Е**

Жалбата од Д. и Ј. од Гостивар, поднесена против Општина Гостивар, заведена во архивата на Агенцијата за заштита на правото на слободен пристап до информациите од јавен карактер под бр.08-336 на 02.03.2023 година **СЕ ОТФРЛА како ненавремена**.

**О Б Р А З Л О Ж Е Н И Е**

## Д. и Ј. од Гостивар,на 06.12.2022 година, преку електронска пошта поднеле Барање за пристап до информации од јавен карактер до Општина Гостивар, по предметот Барање за пристап до информации од јавен карактер, со кое побарале по е-маил или по пошта да им се достави препис, фотокопија или електронски запис од следните информации:

„Списи од предмет и Решение со број Ип1. Бр 11-344 од 16.03.2021 година во кој по наше барање за ВИН постапувал ДУИ. Ж. С.. Како докази од констатираната состојба наведени во Записник број Ип 1 бр.11-344 од 16.03.2021 година, особено ни се потребни заверени копии од Ваша страна согласно член 61 став 1,2 и 3 од ЗОУП. Од:

* Книгата за прием на пошта од Општина Гостивар од 06.04.2020 година, под реден број 3, како доказ дека е примено Решение од второстепен орган со број Ип.2 бр. 10-466 од 12.03.2020 година
* Интерна доставна книга од Општина Гостивар од 06.04.2020 година, реден број 2 како доказ дека Решението Ип.2 бр.10-466 од 12.03.2020 година е примено од ОГИ. Ваљон Реџепи“.
* Постапувајќи по ова Барање, Имателот на информации донел Решение бр.11-2571/2 од 22.12.2022 година, со кое целосно го одбива Барањето на Барателите.Во образложението на Решението е наведено дека: “...Врз основа на член 6 став 1 точка 1 од Законот за слободен пристап до информации од јавен карактер е одбиено..“

Незадоволен од горе наведеното Решение, Барателот на информации на 26.12.2022 година поднесе Жалба до Агенцијата, заведено во Агенцијата под бр.08-336.

Агенција, преку е-маил заведен под бр.08-336 од 26.12.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и на 10.10.2022 година донесе Решение со кое истата ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган.

На 01.03.2023 година Барателот на информации до Агенцијата достави емаил во кој е наведено дека: „...До денес 28.02.2023 година нас до сега не е доставена никаква информација нити било какво обраќање за допрецизирање на нашето барање...“

Барателот на информации, поради не спроведување на решението на Агенцијата бр.08-336 од 10.01.2023 година, на 01.03.2023 година до Агенцијата поднесе и Втора жалба, заведена во Агенцијата под бр.08-336.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како ненавремена, поради следното:

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Во конкретниот случај, видливо од поштенската повратница Имателот на информации Решението на Агенцијата го примил на 26.01.2023 година. Со него бил задолжен во рок од 15 дена да постапи по неа, што значи до 10.02.2023 година. Барателот на информации во рок од 15 дена имал право да поднесе Втора жалба до Агенцијата, а во случајот таа е поднесена со задоцнување на 28.02.2023 година.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор**

**Пламенка Бојчева**